
Öröklődő hypertrabecularisatio - vérrokonok genetikai és klinikai vizsgálatának jelentősége bal kamrai noncompactatioval élő pácienseknél

Kulcsszavak: excesszív trabecularisatio; rizikóstratifikáció; vérrokonok; cardiomyopathia; genetika
Bevezetés:
A genetiakilag meghatározott bal kamrai excesszív trabecularisatio (LVET) egy intenzíven kutatott morfológia, melynek klinikuma a tünetmentes, jó bal kamra funkciótól a ritmuszavarokon és thromboemboliás eseményeken át a szívelégtelenséggel járó cardiomyopathiáig progrediálhat. A rizikóstratifikáció során számos alkalommal találtunk az LVET-vel élő személyek vérrokonainál terhelt anamnézist, habár az ajánlásokban rájuk vonatkozó adatok jelenleg nincsenek.
Célkitűzés:
Célul tűztük ki ezen primer LVET páciensek családtagjainak klinikai, genetikai és morfológiai feltérképezését, valamint a genotípus és a hypertrabekulált fenotípus összefüggéseinek vizsgálatát echocardiographias (ECHO) és EKG paraméterek segítségével.
Módszer:
Vizsgálatunkba 18 patogén genotípusú LVET-vel rendelkező páciens családjából összesen 55 vérrokont vontunk be (férfi = 27, életkor = 44 ± 20,8 év), akik részletes kardiológiai anamnézisfelvételen estek át. A rokonokat Sanger-szekvenálás segítségével genetikailag pozitív és nem érintett csoportokba soroltuk. Az alanyok EKG felvételein a reguláris paramétereket, valamint a Sokolow-Lyon Index (SLI) értékeket számítottuk. A családtagok ECHO felvételeit a Jenni-féle LVET kritériumok szerint pozitív és negatív morfológiai csoportokba soroltuk, a bal kamrai volumetriás, funkcionális (EF) és strain paramétereket TomTec Arena szoftverrel elemeztük.
Eredmény:
A családi anamnesztikus adatok gyakori kardiológiai érintettséget mutattak (aritmia 61%, stroke 56%, syncope 39%, hirtelen szívhalál 28%, beültetett eszköz 28%), valamint személyes anamnézisben is hasonló eredményeket kaptunk (szubjektív tünetek 75%, szívritmuszavar 44%). Az EKG és ECHO paraméterek a normál tartományon belül voltak.
Genetikai elemzés alapján a családok 78%-a (összesen a rokonok 38%-a) hordozta a primer mutációt, esetükben a SLI és a QT időtartam alacsonyabb volt, míg az ECHO paraméterekben különbség nem adódott.
A rokonok 33%-a teljesítette a Jenni-féle morfológiai kritériumot, akik közül szinte mind (94,4%) genetikailag érintett volt és alacsonyabb bal kamrai EF értékekkel rendelkezett.
Következtetés:
A LVET páciensek vérrokonainál látott gyakori genetikai, morfológiai és klinikai érintettség mutatja a szűrés és a rizikóstratifikáció szükségességét az LVET-személyek családtagjai körében is.



